Rikunarita-ORG/Wikinium huggingface dataset:
# Aviisa

**Aviisa** lea publikašuvdna mii lea árbevirolaččat čálihuvvon báhpira nala, muhto odne gávdnojit maid ng. «neahttaaviissat». Aviissain leat máŋggat áššit, ee. govat, TV-sáddalisttut, horoskohpat ja govvaráiddut, muhto daid váldosisdoallu leat ođđasat. Odne máŋggaid aviissaid sáhttá lohkat interneahta bokte, ja muhtun aviissat gávdnojit dušše neahtas. Áidna dálá davvisámegiel aviisa lea Ávvir.
# Máinnus

Dárogiel máinnus (1918)
**Máinnus** dahje **rekláma** lea gulahallanvuohki mii eanemustá dahkkojuvvo go áigu vuovdit gálvvu dahje bálvalusa. Máinnus sáhttá leat govva ja teaksta mii lea jurddašuvvon dihto ulbmiljovkui ja juhkkojuvvo media bokte.

Máidnosa áigumuš lea vuovdalit fitnodaga gálvvuid dahje bálvalusaid nu ahte eanet olbmot ostet dan. Eanemustá máinnus viggá loktet gálvvu buriid beliid, buohtastahttit gilvaleaddji gálvvuiguin ja čájehit ahte gálvu lea anihahtti. Dávjá maiddái geahččalit čájehit ahte gálvu lokte olbmo sosiála árvvu.

## Iešguđetlágan máidnosat

Gávdnojit máŋgalágan máidnosat ja dat hápmašuvvet dan mielde guđe kanála bokte geahččala olahit olbmuide. Dat gii ráhkada máidnosa sáhttá dovddahit ahte hui čielgasit ahte dat lea máinnus, ja nuppi dáfus gávdnojit čiegus máidnosat. Čiegos máidnosiid lea váddáseapput fuobmát.

Máinnus sáhttá leat eahpenjuolga, mii mearkkaša ahte olbmot ieža váikkuhit nubbi nubbái, ja fitnodagat ieža eai dárbbaš bargat maidige. Okta gálvomearka sáhttá leat hui bivnnut ja go olbmot atnet diŋggaid mat gullet dan gálvomearkka vuollai, de dat šaddá juogalágan máinnus.

Fitnodagat sáhttet vuolidit hattiid vai olbmot ostet, dahje ráhkadit erenoamáš fálaldagaid dahje čájáhusaid. Dalle ii leat dušše ieš gálvu mii geasuha olbmuid oastit, muhto maiddái vuollegaš hattit.

TV-máidnosat leat dábálaččat guokte prográmma gaskka. Filmmaiguin sáhttá fitnodat atnit sihke jiena ja govaid go ráhkada máidnosa. Sáhttá maiddái iskkadallat ja gávnnahit makkár olbmot gehččet dán kanála dahje dán prográmma, nu ahte máinnus šaddá nu beaktil go vejolaš. TV-kanálat váldet mávssu go čáhkkehit áiggi máidnosiida.

Gálvu maid boahtá oidnosii, go muhtun filbmakaraktera geavaha dan, dahje oidno eará sajiin filmmas. Dat sáhttá vahágis šaddan filbmii, dahje mieleavttus biddjojuvvon dohko.